E – INFO1

**ERASMUS+ PROGRAM**

**INFORMACIJE O MOBILNOSTI STUDENTA U**

**OKVIRU STUDIJSKOG BORAVKA**

Pod studijskim boravkom smatra se odlazna mobilnost koja podrazumijeva da student:

* Opcija 1: upiše, sluša i polaže kolegije na stranoj instituciji ili
* Opcija 2: piše završni rad ili diplomski rad ili doktorsku disertaciju ili
* Opcija 3: upiše, sluša i polaže kolegije i piše završni ili diplomski rad ili doktorsku disertaciju i odrađuje stručnu praksu.

1. **UVJETI I KRITERIJI OSTVARENJA MOBILNOSTI**

**a) Minimalni upisani broj ECTS-a**

* Student koji ostvaruje mobilnost isključivo u cilju slušanja i polaganja kolegija dužan je **minimalno upisati 20 ECTS-a**, a ostvariti **(položiti) 15 ECTS-a.**
* Student koji ostvaruje mobilnost radi pisanja završnog rada ili diplomskog rada ili doktorske disertacije, a na matičnoj ustanovi odradio je sve druge obveze, dužan **je minimalno upisati** i ostvariti **(položiti) jedan izborni predmet** koji nosi **minimalno 4 ECTS-a**. Preporuča se studentu koji ostvaruje mobilnost radi pisanja rada da pronađe mentora *(supervizora)* na stranoj instituciji koji će pratiti njegov rad i koji će po završetku mobilnosti potpisati pismo potvrde da je pratio studenta prilikom pisanja rada. U suprotnom pismo potvrde potpisuje domaći mentor.

**b) Status studenta i godina studija**

* Mobilnost mogu ostvariti svi studenti (redoviti i izvanredni) isključivo pod uvjetom da su u vrijeme predviđene mobilnosti upisani u drugu godinu preddiplomskog studija ili višu godinu studija.
* Student koji je upisan na zadnju godinu preddiplomskog studija, a prijavljuje se za realizaciju studijskog boravka na prvoj godini diplomskog studija, može se prijaviti na mobilnost samo u ljetnom semestru.
* **Dakle, student NE MOŽE ostvariti mobilnost**:
  + na prvoj godini preddiplomskog studija
  + u ljetnom semestru na četvrtoj godini preddiplomskog studija (razlog: praksa)
  + u zimskom semestru diplomskog studija.

**c) Razina poznavanja jezika**

* Obvezno je poznavanje engleskog jezika – minimalna razina B2, odnosno viša/niža ako je predviđeno Erasmus bilateralnim ugovorom ili jezika na kojem se izvodi nastava na partnerskoj instituciji.
* Student koji prođe natječaj Sveučilišta, prije mobilnosti, dužan je proći testiranje poznavanja jezika *(napomena: samo se testiraju sljedeći jezici engleski, talijanski, njemački, španjolski, francuski i nizozemski jezik)*. Testiranje će se obaviti *online*, a student koji ostvari rezultat manji od tražene minimalne razine dužan je tijekom boravka pohađati *online* tečaj, a nakon ostvarene mobilnosti dužan je ponoviti testiranje.

1. **FINANCIJSKA POTPORA I DULJINA BORAVKA**

**a) Financijska potpora i uvjeti ostvarivanja**

* Broj financijskih potpora ovisi o raspoloživosti sredstava Sveučilišta u Rijeci.
* Student koji zadovolji uvjete natječaja Sveučilišta i uđe u krug stipendiranih ostvaruje financijsku potporu.
* Student koji zadovolji sve uvjete natječaja, a ne uđu u krug stipendiranih može ostvariti mobilnost o vlastitom trošku **(zero-grant Erasmus student).**
* Student koji je dobio potporu za zimski semestar može aplicirati za produljenje boravka i u ljetnom semestru.
* Financijska potpora može se dobiti za svaku razinu studiranja (preddiplomska, diplomska i poslijediplomska razina) u maksimalnom ukupnom trajanju od 12 mjeseci na svakoj razini, neovisno o broju i vrsti mobilnosti (studijski boravak ili praksa).
* Financijska potpora ne može se ostvariti ako će boravak biti dodatno financiran iz sredstava EU (**dvostruko financiranje**).
* U dvostruko financiranje ne ubrajaju se nacionalne stipendije ni sredstva koja Sveučilišta odluče izdvojiti u svrhu potpore za studente.
* Studenti s invaliditetom imaju pravo na uvećani iznos financijske potpore *(*detaljnije: vidjeti uvjete natječaja Sveučilišta*).*
* Studenti nižeg socioekonomskog statusa (mjesečno prihod po svakom članu zajedničkog kućanstva ne premašuje 2.161,90 kuna) imaju mogućnost dobiti dodatna sredstva u visini od 200,00 eura mjesečno *(detaljnije: vidjeti uvjete natječaja Sveučilišta).*

*Kriteriji ostvarivanja financijske potpore*

* potpuno i ispravno ispunjen prijavni obrazac; dostavljena kompletna, natječajem Sveučilišta zatražena, dokumentacija;
* akademski uspjeh;
* znanje jezika na kojem će se održavati nastava;
* studenti kojima je ovo prva mobilnost u okviru programa Erasmus imaju prioritet.

Mjesečni iznos financijske potpore studentima u akademskoj godini 2015./2016. ovisi o zemlji mobilnosti (tablica u nastavku).

|  |  |
| --- | --- |
| Zemlja | EUR |
| **GRUPA 1. Programske zemlje s visokim životnim troškovima:**  Austrija, Danska, Finska, Francuska, Irska, Italija, Lihtenštajn, Norveška, Švedska, Švicarska, Ujedinjeno Kraljevstvo. | 460 |
| **GRUPA 2. Programske zemlje sa srednje visokim životnim troškovima:**  Belgija, Hrvatska, Češka, Cipar, Njemačka, Grčka, Island, Luksemburg, Nizozemska, Portugal, Slovenija, Španjolska, Turska. | 410 |
| **GRUPA 3. Programske zemlje s nižim životnim troškovima:**  Bugarska, Estonija, Mađarska, Latvija, Litva, Malta, Poljska, Rumunjska, Slovačka, Makedonija. | 360 |

**b) Školarina**

Student je oslobođen plaćanja školarine na inozemnoj ustanovi (dalje: ustanovi domaćina). Student ostaje upisan na svojoj matičnoj ustanovi za vrijeme trajanja mobilnosti i dužan je platiti školarinu ako sam snosi troškove studija.

**c) Vrijeme trajanja boravka**

*Vrijeme trajanja**studijskog boravka može trajati od 3 do 12 mjeseci, a najčešće se prijavljuje na*

* zimski semestar (može se produžiti do maksimalno 12 mjeseci ovisno o preostalim sredstvima u sklopu odlazne mobilnosti Sveučilišta u Rijeci)
* ljetni semestar
* zimski i ljetni semestar (do maksimalno 12 mjeseci).

Napomena: Erasmus+ financijska potpora je neoporeziva za studenta kao krajnjeg korisnika, ali uplatu koju student prima preko svog OIB broja na žiro-račun tretira se kao primitak/prihod studenta (bez obzira je li oporeziv ili ne) – ova napomena je informativne naravi i nije službeno tumačenje poreznih propisa.  
Za vezana financijska pitanja koja se odnose na osobni odbitak (poreznu olakšicu) za uzdržavanje članova uže obitelji i djece, student ili roditelj može samostalno konzultirati Pravilnik o porezu na dohodak dostupan na web stranicama Porezne Uprave (pitanja ili nejasnoće vezane uz tumačenje poreznih propisa na snazi mogu se postaviti isključivo Ministarstvu financija RH - Poreznoj upravi, kao jedinom tijelu ovlaštenom za davanje službenog tumačenja po pitanju poreza i oporezivanja).